Børre Ludvigsen

Børre Johan Ludvigsen (født 1. mars 1946 i Fredrikstad, død 30. mars 2020) var en norsk arkitekt og professor i informatikk. Han var blant de første i verden som utførte strømming av digitalisert lyd og video fra sitt hjem ut på internettet.

Han var oppvokst i Fredrikstad og i Libanon der han i 1964 var ferdig med videregående ved American Community School i Beirut. Han ble utdannet arkitekt ved Kingston University i London i 1970, men hadde praktisert i hjembyen siden 1965 hos Finn Lillemoen.  

Han ble i 1990 tilsatt som førsteamanuensis ved Høgskolen i Østfold. Han var dosent i informasjonsarkitektur fra 1994 og professor fra 1996.  Han forsket på bruk av multimedia og oppnådde i 1992 å sammen med sine studenter, å få noen ord over amatørradio (N5WQW) med astronauten Kathryn D. Sullivan som var på tokt STS-45 med Atlantis (romferge).

I 1992–93 utviklet han konseptet Hjemme på nettet som gikk ut på at Ludvigsen strømmet lyd og bilde i sanntid fra diverse rom i sitt hjem på Kråkerøy over en dedikert digital linje (pre-ISDN) til det som den gang het Distriktshøgskolen i Halden.  Oppsettet tillot også flerveis kommunikasjon i sanntid, og ble presentert på den første WWW-konferansen i 1994. Internettet's far Tim Berners-Lee nevner Ludvigsen i sin bok om nettets tilblivelse, og han var karakterisert som en tidlig kjendis på internettet. 

Fra 1995 ledet Ludvigsen utviklingen av de første lanseringene av NRK-opptak på nettet. Arbeidsgruppen hans var fra 1993 til 2000 det nasjonale kompetansesenteret for multimedia i det nasjonale forskningsnettverket UNINETT, og gjennomførte tidlige forsøk med digitalisering av det som ble sagt på Stortinget.

Ludvigsen var også kjent for sitt arbeid med digitalisering av den store samlingen gamle dokumenter fra Mashriq, og i særdeleshet fra Libanon. Samlingen ble etablert i 1993, servet fra Al-Mashriq i Halden, og er i 2021 fortsatt i drift, med rundt 245 000 dokumenter.

Referanser

Eksterne lenker
Børre Ludvigsens hjemmeside Sist besøkt 1. mai 2021
Børre Ludvigsen Digital Archive på domenet til American University of Beirut University Libraries. Sist besøkt 1. mai 2021

Norske arkitekter
Norske professorer i informatikk
Professorer ved Høgskolen i Østfold
Personer fra Fredrikstad kommune
Internett-pionerer